钦定古今图书集成/理学汇编/文学典/第061卷 > 冯延己
## 钦定古今图书集成/理学汇编/文学典/第061卷 > 冯延己

按马令《南唐书》本传：“延己，字正中，广陵人也。父令𫖳，
事本郡为军吏，烈祖署为歙州盐铁院判官。裨将樊
思蕴作乱，烧营而火及令𫖳第，叛卒皆释兵救火。其
得人心如此。时刺史滑言病甚，中外不知存否，人心
汹汹。延己年十四，徒步入见言，复传言教，出谢将吏，
人情乃安。及长，有辞学，多伎艺。烈祖以为秘书郎，使”
与元宗游处。累迁驾部郎中、元帅府掌书记。与陈觉
友善，自结于宋齐丘以固恩宠，同府在己上者，稍以
计迁出之。元宗爱其多能，而嫌其轻脱贪求，特以旧
人不能离也。孙晟面数之曰：“君尝鄙晟，晟知之矣。晟
文笔不如君也，技艺不如君也，谈谐不如君也，谀佞
不如君也，然上置君于亲贤门下者，期以道艺相辅，
不可误邦国大计也。”闻者韪其言。烈祖季年亦恶之，
复为常梦锡弹劾，必欲斥去，未果而烈祖殂。元宗即
位，延己喜形于色，未听政，屡入白事，一日数见。元宗
不悦曰：“书记自有常职，此各有所司，何其繁也？”由是
少止。遂与宋齐丘更相推唱，拜谏议大夫、翰林学士。
复与其弟延鲁交结魏岑、陈觉、查文徽，侵损时政，时
人谓之“五鬼。”保大四年，自中书侍郎拜平章事，时论
不平。出镇抚州，亦无善政。延己无才而好大言，及再
入相，乃言：“己之智略，足以经营天下，而人主躬亲庶
务，宰相备位，何以致理。”于是元宗悉以庶政委之，奏
可而已。延己迟疑顾望，责成胥吏之手。又常笑烈祖
戢兵，“以为龌龊无大略。安陆之役，丧兵数千，而辍食
咨嗟者旬日，此田舍翁安能成大事？如今上暴师数
万于外，而宴乐击鞠不辍，此则真英雄主也。”故蠹国
殃民，实此之由。为相之后，动多徇私，而故人亲戚，殆
于谢绝。与弟延鲁如仇雠。延鲁所生，乃延己之继母
也，亦至疏隔。既失湖湘，人皆归咎延己。自劾。元宗复
使亲政。割地之后，始乞罢相，乃罢为宫傅。逾年卒，年
五十七。著乐章百馀阕，其《鹤冲天》词云：“晓月坠，宿云
披。银烛锦屏帏。建章钟动玉绳低，宫漏出花迟。”又《归
国谣》词云：“江水碧。江上何人吹玉笛。扁舟远送潇湘
客。芦花千里霜月白。伤行色。明朝便是关山隔。”见称
于世。元宗《乐府辞》云：“小楼吹彻玉笙寒。”延己有“风乍
起，吹皱一池春水”之句，皆为警策。元宗尝戏延己曰：
“吹皱一池春水，干卿何事？”延己曰：“未如陛下‘小楼吹
彻玉笙寒’。”元宗悦。初，萧俨深恶延己，常庭斥之。及俨
为大理卿，断狱失入，举朝皆欲诛俨，独延己力争，以
为赦前失入，罪不当死。俨终获免。人皆韪之，以为裴
冕损怨，无以加此。

按陆游《南唐书》本传：“保大初，拜谏议大夫、翰林学士，
迁户部侍郎、翰林学士承旨，又进中书侍郎，四年同
平章事、集贤殿大学士，罢为太子少傅。顷之，拜抚州
节度使，以母忧去镇，起复冠军大将军，召为太弟太
保，领潞州节。俄以左仆射同平章事。九年，湖南平，而
朗州刘言叛，势张甚。元宗亦知用兵之难，谓延己与”
孙忌曰：“湖湘之役，楚人求息肩，吾之出师，不得已耳。
今若授刘言旄节，使和其民，吾亦得休养衡湘之民，
国其庶几乎！”忌即欲奉行，延己方以克楚为功，乃曰：
“本朝出偏师，平一国，㝢县震动。今一旦三分弃其二，
伤威毁重，非所以示天下。且诸将行奏功矣，持不下，
又不欲缘军兴取资于国，以损其功。”遣使于长沙调
兵赋，苛征暴敛，重失民心，言遂取长沙，尽据故楚地，
周人亦伺衅而动，朝论籍籍，延己力求去，而元宗待
之如初。及周师大入，尽失江北地，始罢。延己犹为太
子少傅，数月复相，会疾，改太子太傅。建隆元年五月
乙丑卒，年五十八，谥忠肃。延己工诗，虽贵且老不废，
如“宫瓦数行晓日，龙旗百尺春风。”识者谓有元和词
人气格。

按《南唐近事》：冯延己镇临川，闻朝议已有除替，一夕
梦通舌生毛，翊日有僧解之曰：“毛生舌间，不可剃也。
相公其未替乎？”旬日之间，果已寝命。